FI Euroopan unionin virallinen lehti CE 88/47

(2004/C 88 E/0050)

KIRJALLINEN KYSYMYS E-1848/03

esittäjä(t): Luigi Vinci (GUE/NGL) komissiolle

(3. kesäkuuta 2003)

Aihe: Diyarbakirin ihmisoikeusjärjestön puheenjohtajaa koskevat tutkimukset

Sain 18. toukokuuta 2003 tietää, että Turkin valtion turvallisuustuomioistuin oli hiljattain tehnyt Selahattin Demirtasia koskevia tutkimuksia, joka on asianajaja ja Diyarbakirin ihmisoikeusjärjestön puheenjohtaja. Hänen väitettiin tukevan poliittista puoluetta KADEKia (entinen PKK).

Diyarbakirin yleinen syyttäjä oli vastannut kielteisesti ja ehdottanut asian lykkäämistä, koska mitään todisteita tai näyttöä ei ollut käytettävissä, mutta tuomioistuin katsoi myös valtion turvallisuuden nimissä, että asiaa olisi edelleen tutkittava.

Tapasin 27. huhtikuuta Selahattin Demirtasin asianajajan Diyarbakirissa kaksi päivää sen jälkeen kun jo vuodesta 1995 vangittuina olevia Leyla Zanaa ja kolmea muuta kurdilaista parlamentin jäsentä koskevaa oikeusjuttua oli käsitelty. Tässä yhteydessä Selahattin Demirtas kertoi minulle Kaakkois-Turkin alueen hirvittävästä tilanteesta, missä Turkin turvallisuusjoukot syyllistyvät jatkuvasti julmuuksiin, joka saattaisi näin ollen johtaa kurdiväestön uuteen kapinaan. Selahattin Demirtas pyysi minua välittämään Euroopan unionille pyynnön, että se painostaisi Turkkia voimakkaasti Kööpenhaminan kriteerien todellisen kunnioittamisen osalta, ja jotta voidaan välttää mahdolliset uudet sotatoimet Kaakkois-Turkissa.

Edellä mainitun perusteella sekä viime viikkojen lukuisten muiden tapahtumien perusteella on selvää, että merkittävä osa Turkin tuomioistuimista boikotoi aktiivisesti nykyisen hallituksen maan demokraattiseen kehitykseen tähtääviä toimia.

Voiko komissio edellä mainitun perusteella kertoa, mitä toimia se aikoo toteuttaa sen varmistamiseksi, että Turkin hallitus lopettaa päättäväisesti tuomioistuinten ylivallan ihmisoikeusjärjestöjen vastaisissa päätöksissä? Katsooko komissio, että Turkkia ei ilman todellista demokratiaprosessia voida ottaa Euroopan unionin jäseneksi?

Günther Verheugenin komission puolesta antama vastaus

(14. heinäkuuta 2003)

Komissio on tietoinen Diyarbakirin ihmisoikeusjärjestön puheenjohtajan, Selahattin Demirtasin, tilanteesta. Häntä syytettiin Turkin rikoslain 169 artiklan nojalla laittoman järjestön avustamisesta ja siihen osallistumisesta. Komissiolle on ilmoitettu, että 14. toukokuuta 2003 tuomioistuimen syyttäjä päätti lopettaa tapauksen käsittelyn ja että siten tällä erää Selahattin Demirtasia vastaan ei ryhdytä oikeudellisiin toimenpiteisiin.

Komissio on myös tietoinen yleisemmän tason ongelmista, jotka koskevat uudistusten täytäntöönpanoa sananvapauden, järjestäytymisvapauden ja oikeuslaitoksen alueilla. Äskettäin Turkin kanssa vahvistetussa ja uudistetussa liittymistä valmisteleva kumppanuudessa (1) määriteltiin tärkeimmät alueet näiden asioiden suhteen. Näihin ensisijaisiin kysymyksiin kuuluu tarve parantaa niiden henkilöiden tilannetta, jotka on asetettu syytteeseen tai tuomittu väkivallattomasti ilmaistun mielipiteen vuoksi, sekä jatkaa ja panna täytäntöön uudistuksia, jotka koskevat järjestäytymisvapautta ja rauhanomaista kokoontumista.

Oikeuslaitoksesta mainittakoon, että Turkkia on pyydetty vahvistamaan oikeuslaitoksen riippumattomuutta ja tehokkuutta sekä edistämään ihmisoikeuksia ja perusvapauksia koskevien lainsäännösten johdonmukaista tulkintaa Euroopan ihmisoikeussopimuksen mukaisesti. Sitä on myös pyydetty ryhtymään toimenpiteisiin sen varmistamiseksi, että kaikki oikeusviranomaiset noudattavat velvollisuuttaan ottaa huomioon Euroopan ihmisoikeustuomioistuimen oikeuskäytäntö, mukauttamaan tuomioistuimien toiminta eurooppalaisiin normeihin sekä valmistelemaan väliasteen muutoksenhakutuomioistuinten perustamista. Yleisemmällä tasolla Turkin on toivottu takaavan sekä lainsäädännössä että käytännössä ihmisoikeuksien ja perusvapauksien täysi toteutuminen kaikille yksilöille ilman syrjintää.

Kaakkois-Turkin erityistapauksessa Turkkia on pyydetty voimistamaan pyrkimyksiään kehittää kokonaisvaltainen lähestymistapa, jonka avulla voidaan vähentää alueellisia eroja ja parantaa maan kaakkoisosan tilannetta kaikkien kansalaisten taloudellisten, sosiaalisten ja sivistyksellisten mahdollisuuksien kohentamiseksi. Näin ollen hätäsiirtolaisten paluuta alkuperäisille asuinsijoille tulisi tukea ja nopeuttaa.

EU:n jäsenyyttä tavoittelevana valtiona Turkki pyrkii täyttämään Kööpenhaminassa vahvistetut perusteet, joihin kuuluu tarve panna täytäntöön uudistuksia oikeuslaitoksen, sananvapauden ja järjestäytymisvapauden alueilla. Komissio jatkaa tilanteen tarkkailua näillä ja muilla demokratisoitumiseen liittyvillä alueilla. Komissio antaa arviointinsa Turkin ihmisoikeuksista tulevassa määräaikaiskertomuksessaan.

(1) EUVL L 145, 12.6.2003.